Pielikums

Madonas novada pašvaldības domes

25.04.2019. lēmumam Nr.171

(protokols Nr.7, 18..p)

**DELEĢĒŠANAS LĪGUMS Nr.\_\_\_\_\_\_**

Madonā 2019. gada\_\_\_. \_\_\_\_\_

**Madonas novada pašvaldība**, reģistrācijas nr.90000054572, juridiskā adrese- Saieta laukumā 1, Madonā, LV-4801, tās domes priekšsēdētāja Agra Lungeviča personā, kas darbojas uz Nolikuma pamata (turpmāk- Pašvaldība) un

**Biedrība “Latvijas Samariešu apvienība”**, reģistrācijas Nr. 90000052035, juridiskā adrese: Visbijas prospekts 18, Rīga, valdes locekļa Andra Bērziņa personā, kas darbojas saskaņā ar Statūtiem (turpmāk- Biedrība), abi kopā saukti- Puses,

**pamatojoties uz** likuma “Par pašvaldībām” 15. panta pirmās daļas 7. punktu, kas paredz, ka pašvaldību autonomās funkcijas ir nodrošināt iedzīvotājiem sociālo palīdzību (sociālo aprūpi) (sociālā palīdzība maznodrošinātām ģimenēm un sociāli mazaizsargātām personām, veco ļaužu nodrošināšana ar vietām pansionātos, bāreņu un bez vecāku gādības palikušo bērnu nodrošināšana ar vietām mācību un audzināšanas iestādēs, bezpajumtnieku nodrošināšana ar naktsmītni u.c.), saskaņā ar likuma “Par pašvaldībām” 7. panta pirmo un otro daļu, kur noteikts, ka šā likuma 15. pantā noteiktās funkcijas pildāmas kārtībā, kāda paredzēta attiecīgajos likumos un Ministru kabineta noteikumos un šā likuma 15. pantā paredzēto funkciju izpildi organizē un par to atbild pašvaldības, un šo funkciju izpilde tiek finansēta no attiecīgās pašvaldības budžeta,

**ievērojot to, ka Pašvaldībai** ir pienākums pildīt savas autonomās funkcijas, organizēt likumā noteikto autonomo funkciju izpildi, lemt par kārtību, kādā izpildāmas autonomās funkcijas, kā arī tiesības deleģēt atsevišķus valsts pārvaldes uzdevumus, kuru izpilde ietilpst Pašvaldības kompetencē,

**ievērojot to, ka pieaug pieprasījums pēc aprūpes mājās pakalpojuma un ir nepieciešams veidot strukturālu risinājumu,** lai nodrošinātu Pašvaldības iedzīvotājus, kuri deklarējuši savu dzīvesvietu Pašvaldības teritorijā, ar minēto pakalpojumu, kā arī,

**ievērojot to, ka Biedrībai** ir atbilstoši apmācīti darbinieki, aprīkojums, laba aprūpes pakalpojumu organizēšanas un sniegšanas sistēma, kā arī liela pieredze aprūpes mājās pakalpojuma nodrošināšanā,

**pamatojoties uz** Madonas novada domes 25.04.2019. sēdes (prot. Nr.7, 18.p.) lēmumu Nr.171 “Par pārvaldes uzdevuma deleģēšanas līguma slēgšanu ar biedrību “Latvijas Samariešu apvienība”,

**ievērojot to,** ka Pašvaldības funkcijā ietilpstošā pārvaldes uzdevuma deleģēšanas mērķis ir nodrošināt kvalitatīvu, stabilu un efektīvu Pašvaldības funkcijas izpildi un to, ka šo mērķu sasniegšanai ir nepieciešams skaidri definēt Pušu tiesības un pienākumus, noslēdz šāda pārvaldes uzdevuma deleģēšanas līgumu (turpmāk- Līgums):

**I. Līguma priekšmets**

* 1. **Pašvaldība** deleģē un **Biedrība** apņemas nodrošināt no likuma “Par pašvaldībām” 15. panta pirmās daļas 7. punktā noteiktās pašvaldības funkcijas- nodrošināt iedzīvotājiem sociālo palīdzību (sociālo aprūpi)- izrietošu **pārvaldes uzdevumu- nodrošināt aprūpes mājās pakalpojuma sniegšanu personas dzīves vietā.**
  2. **Aprūpes mājās** pakalpojums šī līguma izpratnē ietver:

1.2.1. Aprūpes mājās pakalpojumu pamatvajadzību apmierināšanu personām, kuras objektīvu apstākļu dēļ nevar sevi aprūpēt;

1.2.2. “Drošības pogas” pakalpojumu- nepārtrauktas saziņas iespējas, informatīvu atbalstu un palīdzību 24 h diennaktī;

1.2.3. Mobilā aprūpes kompleksa pakalpojumu- paplašinātu aprūpes mājās pakalpojumu ar specializētu un aprīkotu transportu, nogādājot klientam trūkstošos resursus (silto ūdeni, dušu, veļas mašīnu u.c.), t.sk., pēdu aprūpes pakalpojumu, dzīvesvietā- reizi mēnesī;

1.2.4. Specializētā transporta pakalpojumu personām ar funkcionāliem traucējumiem apmācīta darbinieka pavadībā.

1.2.5. Pēdu aprūpes pakalpojums- profesionāla darbinieka ar speciālas pēdu aprūpes iekārtas palīdzību veikta pēdu un nagu kopšana, ko veic aprūpējamā mājoklī vai mobilajā aprūpes kompleksā personas dzīvesvietā. Pakalpojums neietver ārstniecisko pēdu aprūpi.

**II. Pušu pienākumi un tiesības**

2.1. **Biedrība** darbojas un sniedz ar šo Līgumu deleģēto pārvaldes uzdevumu Madonas novada pašvaldības administratīvajā teritorijā. Ar šo Līgumu deleģēto pārvaldes uzdevumu un no tā izrietošo Aprūpes mājās pakalpojuma sniegšanas pienākumu **Biedrībai** nav tiesības deleģēt citām personām.

2.2. **Pašvaldība:**

2.2.1. nodrošina Sociālā dienesta veiktu aprūpējamo vajadzību izvērtējumu un lēmuma pieņemšanu par aprūpējamam nepieciešamo aprūpes mājās pakalpojuma veidu atbilstoši šā Līguma 1.2. punktā noteiktajiem Aprūpes mājās pakalpojuma veidiem;

2.2.3. kontrolē šā Līguma izpildi;

2.2.4. Līguma III.nodaļā noteiktā kārtībā un apmērā piešķir Biedrībai finanšu līdzekļus šā Līguma 1.1. punktā noteiktā pārvaldes uzdevuma izpildei.

2.3. **Biedrība:**

2.3.1. nodrošina profesionālu, kvalitatīvu un normatīvajos aktos noteiktām prasībām atbilstošu šā Līguma 1.2. punktā noteiktā Aprūpes mājās pakalpojuma sniegšanu personām, kuru dzīvesvieta ir deklarēta Madonas novada pašvaldības administratīvajā teritorijā;

2.3.2. nodrošina normatīvajos aktos noteikto obligāto prasību sociālo pakalpojumu sniedzējiem ievērošanu;

2.3.3. pastāvīgi un par saviem līdzekļiem uztur Aprūpes mājās pakalpojuma sniegšanai nepieciešamās iekārtas un aprīkojumu atbilstoši aprūpes mājās pakalpojuma veidam, apjomam un normatīvo aktu prasībām;

2.3.4. pastāvīgi slēdz ar **Biedrības** darbības nodrošināšanu saistītos līgumus, izvērtē sniegto Aprūpes mājās pakalpojuma dažādošanas iespējas, lai nodrošinātu pēc iespējas augstākas kvalitātes pakalpojumu Madonas novada pašvaldības iedzīvotājiem;

2.3.5. veic nepieciešamos pasākumus un piesaista finanšu līdzekļus un mantu no citām juridiskām un fiziskām personām atbilstoši normatīvajiem aktiem, kas reglamentē biedrību darbību, lai nodrošinātu kvalitatīvu un izmaksu ziņā konkurētspējīgu pārvaldes uzdevumu sniegšanu;

2.3.6. šajā Līgumā noteiktā kārtībā lūdz **Pašvaldībai** piešķirt finanšu līdzekļus deleģēto pārvaldes uzdevumu kvalitatīvas izpildes nodrošināšanai;

2.3.7. var piedalīties Eiropas Savienības fondu un citu ārvalstu finanšu instrumentu projektu īstenošanā un īstenošanas rezultātā gūto labumu apsaimniekošanā un uzturēšanā, ja tas ir saistīts ar šā Līguma 1.1. punktā noteiktā deleģētā pārvaldes uzdevuma izpildi, ir atbilstoši normatīvo aktu prasībām un **Pašvaldība** nav lēmusi citādi;

2.3.8. sadarbojas ar citām valsts un pašvaldību iestādēm, kā arī nevalstiskajām organizācijām normatīvajos aktos noteiktajā kārtībā.

**III. Savstarpējo norēķinu kārtība un finanšu resursu**

**piešķiršanas noteikumi**

3.1. **Pašvaldība** piešķir **Biedrībai** finansējumu pārvaldes uzdevuma īstenošanai saskaņā ar šā līguma pielikumu.

3.2. Gadījumā, ja aprūpējamais ir pēcoperācijas vai citā smagā stāvoklī un aprūpes apjoms pārsniedz 40 stundas mēnesī uz aprūpējamo, **Pašvaldības** Sociālais dienests paaugstina maksu par aprūpes mājās pakalpojumu atbilstoši **Biedrības** iesniegtajam finanšu pamatojumam, nepārsniedzot 6,00 eiro par 1h.

3.3. Deleģētā pārvaldes uzdevuma izmaksas tiek pārskatītas ikgadēji, pamatojoties uz **Biedrības** līdz 1. septembrim iesniegto finanšu pamatojumu.

3.4. **Biedrība Pašvaldībai** sniedz atskaites un pārskatus par iedalītā finansējuma izlietojumu.

3.5. **Pašvaldība** ne retāk kā reizi gadā veic pārbaudes par **Biedrībai** iedalīto finanšu līdzekļu izlietojumu un atbilstību piešķiršanas mērķiem. Ja piešķirtie finanšu līdzekļi pilnībā vai daļēji nav izlietoti atbilstoši piešķiršanas mērķiem, **Biedrība** tos pilnībā vai daļēji atmaksā pašvaldības budžetā attiecīgajā saimnieciskajā gadā. Ja finanšu līdzekļu atmaksa saimnieciskā gada ietvaros būtiski apdraud kvalitatīvu pārvaldes uzdevumu nodrošināšanu Madonas novada iedzīvotājiem, **Pašvaldība** var slēgt vienošanos par finanšu līdzekļu atmaksu ilgākā laika periodā.

3.6. **Biedrība** reizi mēnesī, līdz 10. (desmitajam) datumam, sniedz **Pašvaldības** Sociālajam dienestam informāciju par personām, kas iepriekšējā mēnesī saņēmušas Aprūpes mājās pakalpojumu. **Biedrība**, sniedzot minēto informāciju, tajā ietver ziņas par katru personu, kas saņēmusi Aprūpes mājās pakalpojumu, norādot vārdu, uzvārdu, Sociālā dienesta lēmuma par aprūpes mājās pakalpojuma nepieciešamību datumu un numuru, saņemtā aprūpes mājās pakalpojuma veidu un apjomu, kādā saņemts aprūpes mājās pakalpojums.

3.7. **Pašvaldība** izvērtē **Biedrības** Līguma 3.6. apakšpunktā sniegto informāciju par personām, kas saņēmušas pārvaldes uzdevuma ietvaros sniegto aprūpes mājās pakalpojumu, un ne vēlāk kā 10 (desmit) darba dienu laikā no informācijas saņemšanas dienas ieskaita **Biedrības** kontā finanšu līdzekļus par attiecīgajā mēnesī sniegtajiem pakalpojumiem atbilstoši Līguma 3.1. apakšpunktā noteiktajam izcenojumam.

**IV. Pašvaldības un Biedrības atbildība**

4.1. **Biedrība** ir atbildīga par visām civiltiesiskām saistībām, ko tā uzņēmusies, sniedzot deleģētos pārvaldes uzdevumus. **Biedrība** patstāvīgi, bez **Pašvaldības** līdzdalības, risina civiltiesiskos strīdus, kas izriet no noslēgtajiem pakalpojumu līgumiem, tiesībām un saistībām, ko tā uzņēmusies, darbojoties privāto tiesību jomā.

4.2. **Pašvaldība** ir atbildīga par deleģēto pārvaldes uzdevumu īstenošanu kopumā un par aprūpes mājās pakalpojuma sniegšanas izrietošo pakalpojumu pieejamības nodrošināšanu Madonas novada pašvaldības administratīvajā teritorijā.

4.3. Ja **Biedrības** prettiesiskas rīcības, bezdarbības vai nepienācīgas deleģēto pārvaldes uzdevumu izpildes rezultātā tiek nodarīti zaudējumi trešajai personai un zaudējumu atlīdzinājuma prasījums tiek vērsts pret **Pašvaldību, Biedrība** **Pašvaldībai** zaudējumus atlīdzina pilnā apmērā.

**V. Biedrības darbības uzraudzība**

5.1. **Biedrība** šā Līguma izpildes ietvaros ir **Pašvaldības** Sociālā dienesta pārraudzībā.

5.2. **Biedrībai** ir pienākums ievērot **Pašvaldības** norādījumus un ieteikumus, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām. **Biedrībai** ir pienākums izpildīt **Pašvaldības** rīkojumus, lai pārtrauktu prettiesisku darbību, mazinātu vai novērstu prettiesiskas darbības vai bezdarbības sekas.

5.3. **Biedrība** izskata iesniegumus par tās darbu deleģēto pārvaldes uzdevumu ietvaros, ņemot vērā Iesniegumu likumā noteiktos iesniegumu izskatīšanas termiņus un kārtību. Ja iesniedzēju neapmierina **Biedrības** sniegtā atbilde, iesniegumu pēc privātpersonas iniciatīvas izskata **Pašvaldības** Sociālais dienests.

5.4. **Biedrība** pēc **Pašvaldības** pieprasījuma **Pašvaldības** noteiktajā kārtībā sniedz informāciju par deleģēto pārvaldes uzdevumu izpildi.

**VI. Pārskatu un ziņojumu sniegšanas kārtība un deleģēto pārvaldes uzdevumu izpildes kvalitātes novērtējuma kritēriji**

6.1. Ja kādam no aprūpējamajiem tiek pārtraukta aprūpes mājās pakalpojuma sniegšana, **Biedrība** nekavējoties, bet ne vēlāk kā 15 dienu laikā, par to informē Pašvaldību, norādot pārvaldes uzdevuma konkrētajam aprūpējamajam sniegšanas pārtraukšanas iemeslus.

6.2. **Biedrība** reizi gadā, līdz nākamā gada 31. janvārim, iesniedz **Pašvaldībai** atskaiti par iepriekšējo gadu, kurā norāda informāciju par:

6.2.1. saskaņā ar šo Līgumu sniegtajiem Aprūpes mājās pakalpojumiem klientiem, par kuriem ir **Pašvaldības** Sociālā dienesta lēmums par aprūpes mājā pakalpojuma nepieciešamību, ietverot ziņas par:

6.2.1.1. klientu skaitu (sadalījumā pa vecumiem un dzimumiem), kas ir saņēmuši **Biedrības** sniegtos aprūpes mājās pakalpojumus;

6.2.1.2. klientu skaitu katrā no aprūpes līmeņiem;

6.2.1.3. klientu skaitu, kuriem nodrošināts “Drošības pogas” pakalpojums;

6.2.1.4. klientu skaitu, kuriem nodrošināts Mobilā aprūpes kompleksa pakalpojums;

6.2.1.5. klientu skaitu, kuriem nodrošināts specializētā transporta pakalpojums un nobraukto km skaitu;

6.2.2. piesaistītajiem finanšu līdzekļiem un investīcijām;

6.2.3. **Biedrības** saistību apmēru (izņemot līgumus par sociālo pakalpojumu sniegšanu ar sociālo pakalpojumu saņēmējiem);

6.2.4. veiktajiem ieguldījumiem pakalpojumu sniegšanai nepieciešamajās iekārtās un aprīkojumā;

6.2.5. citu papildus informāciju pēc **Pašvaldības** pieprasījuma.

6.3. **Biedrībai** deleģētā pārvaldes uzdevuma izpildes kvalitāti **Pašvaldība** vērtē pēc šādiem kritērijiem:

6.3.1. **Biedrības** darbību deleģētā pārvaldes uzdevuma izpildē atbilstība spēkā esošo normatīvo aktu prasībām;

6.3.2. pakalpojumu saņēmēju apmierinātība ar **Biedrības** nodrošinātā aprūpes mājās pakalpojuma kvalitāti.

**VII. Nepārvarama vara**

7.1. Par nepārvaramu varu šā Līguma ietvaros tiek uzskatīts jebkurš gadījums un apstāklis, kas nav atkarīgs no Pušu gribas, tieši attiecas uz Līguma izpildi un kuru nevarēja un nevajadzēja paredzēt šā Līguma slēgšanas brīdī. Ar šādiem gadījumiem un apstākļiem tiek saprasti, bet nav ierobežoti, dabas katastrofas, ugunsgrēks, epidēmija, karš, nemieri, mobilizācija un tamlīdzīgi. Par nepārvaramas varas apstākli netiek uzskatīts **Biedrības** darbinieku streiks.

7.2. Lai veiktu nepieciešamos pasākumus nepārvaramas varas apstākļu radīto seku novēršanai, kā arī ar noteiktu **Biedrībai** radītos zaudējumus un iespējas nodrošināt deleģēto pārvaldes uzdevumu turpmāku nepārtrauktu veikšanu, iestājoties nepārvaramas varas gadījumam, **Biedrība** nekavējoties, bet ne vēlāk kā vienas dienas laikā no nepārvaramas varas gadījuma iestāšanās brīža, par to informē **Pašvaldību.**

7.3. **Biedrībai** jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot pakalpojumu nepārtrauktību vai pakalpojumu sniegšanas atjaunošanu iespējami īsākā laikposmā.

**VIII. Līguma spēkā stāšanās un grozījumi**

8.1. Deleģēšanas līgums ir noslēgts uz laiku līdz 31.05.2022. un tas stājas spēkā ar 01.06.2019.

8.2. Visus strīdus un domstarpības, kas rodas šā Līguma izpildes laikā, Puses risina pārrunu ceļā, savstarpēji vienojoties, vai arī, ja tas nav iespējams, vēršoties tiesā.

8.3. Visi Līguma grozījumi ir neatņemama šā Līguma sastāvdaļa un stājas spēkā ar parakstīšanas brīdi, ja Līguma grozījumos nav noteikts citādi.

8.4. **Pašvaldībai** ir tiesības vienpusēji uzteikt Līgumu, brīdinot **Biedrību** ne mazāk kā vienu mēnesi iepriekš, ja Biedrība rupji pārkāpj Līguma noteikumus vai arī pastāv citi svarīgi iemesli, kas neļauj turpināt Līguma attiecības.

**IX. Noslēguma jautājumi**

9.1. Līgums neietekmē Pušu tiesības slēgt sadarbības, pilnvarojuma vai citus līgumus, kā arī līdz šim noslēgto līgumu spēkā esamību, izņemot līgumus par no šā Līguma deleģēto pārvaldes uzdevumu izrietošo pakalpojumu sniegšanas pienākumu un tiesību deleģēšanu citām personām.

9.2. Kādam no Līguma noteikumiem zaudējot spēki normatīvo aktu izmaiņu gadījumā, Līgums nezaudē spēku tā pārējos punktos, izņemot tādus normatīvo aktu grozījumus, kas atceļ šā Līguma noslēgšanas pamatnoteikumus. Normatīvo aktu izmaiņu gadījumā Pusēm ir pienākums Līgumu piemērot atbilstoši normatīvo aktu prasībām.

9.3. Līguma noteikumu izpildes kontrolei:

9.3.1. **Biedrības** deleģētais pārstāvis ir dienesta “Samariešu atbalsts mājās” Vidzemes nodaļas vadītāja Sandra Kārkliņa, tālr.25691392, vidzeme@samariesi.lv.

9.3.2. **Pašvaldības** deleģētais pārstāvis ir domes priekšsēdētājs Agris Lungevičs.

9.4. Līgums sastādīts uz 8 lapām (tai skaitā, pielikums) 2 eksemplāros valsts valodā, ar vienādu juridisko spēku, katrai pusei pa vienam eksemplāram.

**X. Pušu rekvizīti un paraksti**

|  |  |
| --- | --- |
| **PAŠVALDĪBA:**  **Madonas novada pašvaldība**  Reģ. Nr. 90000054572  Juridiskā adrese: Saieta laukums1, Madona, Madonas novads, LV-4801  Kredītiestāde: AS “SEB banka”  Konts: LV37UNLA0030900130116  Kods: UNLALV2X  Agris Lungevičs  z.v. | **BIEDRĪBA:**  **Biedrība „Latvijas Samariešu apvienība”**  Reģ. Nr. 40008001803  Juridiskā adrese: Visbijas prospekts 18, Rīga, LV – 1014  Kredītiestāde: AS “Swedbank”  Konts: LV50HABA0551008929616  Kods: HABALV22  Andris Bērziņš  z.v. |

Pielikums

Deleģēšanas līgumam

**Finansējums pārvaldes uzdevuma īstenošanai**

|  |  |
| --- | --- |
| **Aprūpes mājās pakalpojuma veidi un to kombinācijas deleģētā pārvaldes uzdevuma ietvaros** | **Izmaksas** |
| **Mobilā aprūpes kompleksa pakalpojums (bez drošības pogas)** - izlīdzinātais maksājums, neatkarīgi no aprūpes līmeņa, bez minimālo/maksimālo aprūpes stundu fiksēšanas.  Pakalpojums ietver aprūpi mājās, izmantojot īpaši aprīkotu mobilu aprūpes kompleksu. Aprūpējamam tiek nodrošināti viņam trūkstošie resursi (siltais ūdens, duša, veļas mašīna u.c.), piegādājot tos dzīvesvietā, tiek veikta personiskā aprūpe un pēdu aprūpe aprūpējamā dzīvesvietā, izmantojot specializētu, īpaši aprīkotu transportu, kā arī vienlaikus tiek sniegta palīdzība mājas darbu veikšanā un sadzīvē. (Izbraukums ar mobilo aprūpes kompleksu- pēc vajadzības vienu līdz divas reizes mēnesī.) | **80 eiro** par aprūpējamo mēnesī |
| **Mobilā aprūpes kompleksa pakalpojums (ar drošības pogu)** - izlīdzinātais maksājums, neatkarīgi no aprūpes līmeņa, bez minimālo/maksimālo aprūpes stundu fiksēšanas.  Pakalpojums ietver:   1. aprūpi mājās, izmantojot īpaši aprīkotu mobilu aprūpes kompleksu. Aprūpējamam tiek nodrošināti viņam trūkstošie resursi (siltais ūdens, duša, veļas mašīna u.c.), piegādājot tos dzīvesvietā, tiek veikta personiskā aprūpe un pēdu aprūpe aprūpējamā dzīvesvietā, izmantojot specializētu, īpaši aprīkotu transportu, kā arī vienlaikus tiek sniegta palīdzība mājas darbu veikšanā un sadzīvē. (Izbraukums ar mobilo aprūpes kompleksu- pēc vajadzības, bet ne retāk kā reizi mēnesī.) 2. Aprūpes mājās „Drošības pogas” pakalpojumu, kurā nodrošināta:  * drošības pogas saziņas iekārtas nodošana lietošanā, pieslēgšana, atslēgšana; * nepārtrauktas saziņas iespējas, informatīvais atbalsts un palīdzības organizēšana 24 stundas diennaktī. | **90 eiro** par aprūpējamo mēnesī |
| **Aprūpes mājās pakalpojums (bez drošības pogas)**, izlīdzinātais maksājums, neatkarīgi no aprūpes līmeņa, bez minimālo/maksimālo aprūpes stundu fiksēšanas.  Pakalpojums ietver:   * personisko aprūpi mājās (ar klienta aprīkojumu, aprūpes materiāliem); * mājas darbu veikšanu un palīdzību sadzīvē. | **90 eiro** par aprūpējamo mēnesī\* |
| **Aprūpes mājās pakalpojums (ar drošības pogu)**, izlīdzinātais maksājums, neatkarīgi no aprūpes līmeņa, bez minimālo/maksimālo aprūpes stundu fiksēšanas.  Pakalpojums ietver:   * personisko aprūpi mājās (vizīte mājās bez papildus aprīkojuma); * mājas darbu veikšanu un palīdzību sadzīvē; * aprūpes mājās „Drošības pogas” pakalpojumu, kurā nodrošināta:   drošības pogas saziņas iekārtas nodošana lietošanā, pieslēgšana, atslēgšana;  nepārtrauktas saziņas iespējas, informatīvais atbalsts un palīdzības organizēšana 24 stundas diennaktī. | **100 eiro** par aprūpējamo mēnesī\* |
| **Drošības pogas pakalpojums**  Pakalpojums ietver:   * drošības pogas saziņas iekārtas nodošana lietošanā, pieslēgšana, atslēgšana; * nepārtrauktas saziņas iespējas, informatīvais atbalsts un palīdzības organizēšana 24 stundas diennaktī. | 1. **eiro** par aprūpējamo mēnesī |
| **Kombinētais aprūpes mājās pakalpojums:**  ietver Mobilā aprūpes kompleksa pakalpojumu, Aprūpes mājās pakalpojumu, kā arī Drošības pogas pakalpojumu, ja Pašvaldības Sociālais dienests lēmis par tā nepieciešamību aprūpējamam. | **150 eiro** par aprūpējamo mēnesī |
| **Specializētais transports** personām ar funkcionāliem traucējumiem apmācīta darbinieka pavadībā. | Minimālā maksa- **20 eiro** par braucienu;  Vienā virzienā 0,71 eiro/km  Abos virzienos 0,57 eiro/km  Gaidīšana- 5 eiro/h  Nešana- 2 eiro/stāvs |
| **Pēdu aprūpes pakalpojums –** profesionāla darbinieka ar speciālas pēdu aprūpes iekārtas palīdzību veikta pēdu un nagu kopšana, ko veic aprūpējamā mājoklī vai mobilajā aprūpes kompleksā personas dzīvesvietā. Pakalpojums neietver ārstniecisko pēdu aprūpi. | **15 eiro** par klientu (par reizi)- un papildus maksa par transporta izdevumiem pēc tarifa 0,20 eiro/km. |

\* Gadījumā, ja aprūpējamais ir pēcoperācijas vai citā smagā stāvoklī un aprūpes apjoms pārsniedz 40 stundas mēnesī uz aprūpējamo, **Pašvaldības** Sociālais dienests paaugstina maksu par aprūpes mājās pakalpojumu atbilstoši **Biedrības** iesniegtajam finanšu pamatojumam, nepārsniedzot 6,00 eiro par 1h.